በቴሌኮም አገልግሎት ላይ ያለውን የጥራት ችግር በዘላቂነት ለመፍታት የሚያስችል የጥራት ቡድን ተቋቋመ
 – በቴሌኮም አገልግሎት ላይ ያለውን የጥራት ችግር በዘላቂነት ለመፍታት የሚያስችል የጥራት ቡድን አቋቁሞ እንቅስቃሴ እያደረገ መሆኑን ኢትዮ-ቴሌኮም አስታወቀ። የቴሌኮሙ የኮርፖሬት ኮሙኒኬሽን ኦፊሰር አቶ አብዱራሂም አህመድ ለኢትዮጵያ ዜና አገልግሎት እንደተናገሩት በሞባይል ስልኮችና በኢንተርኔት አገልግሎት ላይ በተደጋጋሚ የሚከሰተውን የኔትወርክ ችግር ለመፍታት የጥራት ቡድን ተቋቁሞል። የተቋቋሙት 26 የጥራት ቡድኖች በአገልግሎቱ ላይ ያሉትን ችግሮች በመለየት አፋጣኝ መፍትሄ እንዲያገኙ ሌት ተቀን እየሰሩ እንደሆነ ከሚደረጉ ጥረቶች መካከል አንዱ መሆኑን ገልፀዋል።በአብዛኛው የጥራት መጓደል መንስዔ በኤሌክትሪክ ኃይል መቋረጥ ችግር የሚከሰትና በተለያየ ምክንያት በከፍተኛ የውጭ ምንዛሬ ተገዝተው የገቡ የፋይበር ኦብቲክ ኬብል ተደጋጋሚ የመቆረጥ አደጋ በመድረሱ ነው። በፋይበር ኦብቲኮች ላይ ለሚደርሰው ተደጋጋሚ የመቆረጥ ችግር ደግሞ አዲስ አበባን ጨምሮ በተለያዩ ክልሎች ካሉ ባለድርሻ አካላት ውይይት በማድረግ ክልሎች በአካባቢያቸው ሊደርስ የሚችለውን ጉዳት ሃላፊነት ወስደው እንዲከላከሉ ስምምንት ላይ ተደርሷል። ህብረተሰቡ በአገልግሎት አሰጣጡ ላይ በሚደርሰው ችግር የመጀመሪያው ተጎጂ እንደመሆኑ ችግር ፈጣሪዎችን በመከላከልና በማስተማር ችግሩን በጋራ ለመከላከል መንቀሳቀሰ እንዲችሉ ጥሪ አቅርበዋል። በኤሌክትሪክ ሃይል ለሚደርሰው ችግር ቴሌኮሙ ከኢትዮጵያ ኤሌክትሪክ ሃይል ኮርፖሬሽን ጋር በትብብር በመስራት ላይ መሆኑን አቶ አቡዱረሂም ተናግረዋል። በተጨማሪ ችግሩን ለመቅረፍ የሚያስችል በተለያዩ አገሪቱ ክፍሎች የኦብፕቲክ ፋይበር ግራውንድ ዋየር ዝርጋታ ላይ ከኢትዮጵያ ኤሌክትሪክ ሃይል ኮርፖሬሽን ጋር ስምምነት በመፈፀም ስራው በመከናወን ላይ መሆኑን ተናግረዋል። ይህም ስራ የኔት ወርክ ጥራት ከማሳደጉም በላይ በኦፕቲክ ፋይበር ኬቢሎች ላይ የሚደርሰውን የመቆረጥ አደጋ በእጅጉ ይቀንሳል ተብሎ እንደሚታመን ገልጸዋል። እነዚህ ኬብሎች በተፈጥሮቸው ከሌሎች መሬት ውስጥ ከሚቀበሩ የፋይበር ኬብሎች በተሻለ መልኩ አስተማማኝ ከመሆናቸውም ባሻገር በመንገድ ስራ፣ በሲቪል ስራዎች፣ በመሬት መሸርሸርና ሆን ተብሎ በግለሰቦች ከሚደርሱ አደጋዎች የመጋለጥ ዕድላቸው ዝቅተኛ መሆኑን አስታውቀዋል። እንደ ኢዜአ ዘገባ በቅርቡም ከሁለት የቻይና ኩባንያዎች ጋር የተደረገው የ1 ነጥብ 6 ቢሊዮን የአሜሪካ ዶላር የማስፋፋያ ስምምነት የአገልግሎት አሰጣጥን ጥራት ከማሳደግ ባለፈ የሞባይል አገልግሎት ተደራሽነት ወደ 85 በመቶ ከፍ እንደሚያደርገው ገልጸዋል። በአሁኑ ወቅት በአዲስ አበባ ብቻ አገልግሎት ላይ የዋለውን ሶስተኛው ትውልድ 3ጂ የተባለው ቴክኖሎጂ በሀገር አቀፍ ደረጃ ማስፋፋትና አራተኛ ትውልድ 4ጂ የሞባይል ቴክኖሎጂ በአዲስ አበባ ለመዘርጋት የሚያስችል ስምምነት መሆኑን ጠቁመዋል። ኩባንያው በቅርቡ ስራ እንደሚጀምርና የሞባይል የአገልግሎት ተጠቃሚዎችን ቁጥር ከነበረበት 23 ሚሊዮን ወደ 58 ሚሊዮን ለማድረሰ እንደሚሰራ መናገሩን ኢዜአ ዘግቧል።